Source: http://latin-amerika.hu/elemzesek/4029-2017-03-31-16-39-46
Timestamp: 2017-12-16 09:18:05
Document Index: 15594795

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'bíróság ', 'bíróság ', 'Bíróság ', 'Bíróság ', 'bíróság ', 'Bíróság ', 'bíróság ', 'Bíróság ', 'Bíróság ', 'bíróság ', 'Bíróság ']

Elemzések A venezuelai Legfelsőbb Bíróság ideiglenesen felfüggesztette a Nemzetgyűlés működését
2017. március 31. péntek, 17:36
A venezuelai Legfelsőbb Bíróság (TSJ) kiadott szerdán egy határozatot, amelyben bejelenti, hogy ideiglenesen átveszi a Nemzetgyűlés hatásköreit egészen addig, amíg az fel nem hagy törvénysértő működésével.
A venezuelai törvényhozó testület ugyanis a Legfelsőbb Bíróság szerint 2016. július 26-a óta törvénysértően működik, mivel feleskette a 2015 decemberi Nemzetgyűlésen megválasztott három, Amazonas állambeli ellenzéki képviselőt, akiket korábban a TSJ eltiltott a hivatalba lépéstől. Mindhárom képviselő ellen vizsgálat folyik szavazatvásárlás ügyében.
A Legfelsőbb Bíróság döntése nagy vihart kavart - Fotó: Analitica
A szerdai döntés annak nyomán született meg, hogy a PDVSA állami olajvállalat jogi állásfoglalást kért a Legfelsőbb Bíróságtól arra nézve, hogy Nicolás Maduro venezuelai elnök megváltoztathatja-e a magán- és állami „vegyesvállalatok” feltételeit a törvényhozás jóváhagyása nélkül. A kérdés azután merült fel, hogy az elnök múlt hét vasárnap egy sor gazdasági intézkedést vezetett be végrehajtó rendeletekkel, köztük olyanokat, amelyek az állami-magán vegyesvállalatok reformjára vonatkoznak.
A venezuelai törvények kimondják, hogy az elnöki kezdeményezésre létrejövő állami és magán vegyesvállalkozásokat a törvényhozásnak jóvá kell hagyni. Ugyanakkor a Legfelsőbb Bíróság szerdán megállapította, hogy a törvényhozás a törvénysértő működése miatt „képtelen végrehajtani alkotmányos kötelezettségeit az államirányítás feletti politikai ellenőrzés területén”. A bírói hatalom döntése azt is megállapította, hogy emiatt a gazdasági intézkedések életbelépésének nincsen akadálya.
Az Alkotmány 336.7-es pontja lehetővé teszi a Legfelsőbb Bíróság számára, hogy a „törvényhozás alkotmányellenes mulasztása esetén korrekciós intézkedéseket hozzon”. A Legfelsőbb Bíróság döntése azt is jelenti, hogy az átveszi a jogalkotás alkotmányos feladatait, amíg a három jogellenesen tevékenykedő képviselőt el nem távolítják.
„A bíróság úgy döntött, hogy a nemzetgyűlés de facto nem módosíthatja a javaslat feltételeit vagy kísérelhet meg ahhoz egyéb feltételeket szabni” – olvasható a közleményben.
„Amíg a bírósági döntés megsértése fennáll, a Nemzetgyűlés további lépései érvénytelenek, így az alkotmánybíróság biztosítja a parlamenti funkciók megfelelő módon legyenek ellátva a bíróság, vagy más, általa megbízott testület által, hogy fennmaradjon a jogállamiság” – olvasható a döntésben.
Az OAS demokrácia záradékának támogatása
A venezuelai hatalmi ágak közötti növekvő feszültség egyre több figyelmet kap a nemzetközi színtéren is, és a szerdai döntés egy nappal azután született meg, hogy az Amerikai Államok Szervezete (OAS) rendkívüli ülésen tárgyalta a venezuelai demokrácia helyzetét.
Az ülést az OAS főtitkára, Luis Almagro hívta össze, aki korábban márciusban egy 75 oldalas jelentést állított össze, amelyben arra szólítja fel a tagállamokat, hogy függesszék fel Venezuela szervezeti tagságát egy sor politikai jog állítólagos megsértése miatt.
A venezuelai ellenzéki képviselők nyilvánosan kiálltak Almagro javaslata mellett, és március 21-én elfogadtak egy, „Egyetértés a demokratikus záradék aktiválásával” című nyilatkozatot, amelyben támogatták Venezuela szervezeti tagságának felfüggesztését. Több magas rangú ellenzéki képviselő meg is jelent Almagro oldalán egy sajtótájékoztatón.
Ugyanakkor a Nemzetgyűlés sokat bírált nyilatkozatát a Legfelsőbb Bíróság egy másik határozatában a múlt héten megsemmisítette.
A Hazafias Pólus egyik képviselője, Héctor Rodríguez által benyújtott hivatalos panaszra válaszul a Legfelsőbb Bíróság ismételten megállapította, hogy a Nemzetgyűlés vezetése, valamint az Egységes Blokk nevű képviselőcsoportja folyamatosan megsérti a bíróság döntését azáltal, hogy megtagadja a három bírósági eljárás alá vont képviselő eltávolítását.
Amellett, hogy megsemmisítette a nyilatkozatot, a Legfelsőbb Bíróság egy „ellenőrzési eljárást” is elrendelt annak érdekében, hogy az alkotmány és a nemzet jogai biztosítva legyenek.
A döntés azt is megállapította, hogy felmerül az alapos gyanú, hogy az ellenzéki képviselők a venezuelai büntetőtörvénykönyv alapján hazaárulást követtek el, és emlékeztetett arra, hogy a törvényhozók mentelmi joga nem vonatkozik arra az esetre, ha a Nemzetgyűlés a bíróság által megállapítottan törvényellenesen működik.
A Venezuelai Büntetőtörvénykönyv 132. cikkelye ugyanis megtiltja a venezuelaiak számára, hogy „külső beavatkozást igényeljenek hazai belpolitikai kérdésekben”.
Az ellenzék részéről felháborodott válaszok születtek a döntésre, és azzal vádolták a kormányzatot, hogy önkényesen „feloszlatta a törvényhozást”.
A törvényhozás épülete mellett tartott eseményen Julio Borges a Nemzetgyűlés Első az Igazságosság Párthoz tartozó elnöke széttépte a TSJ döntésének egy példányát, és azt mondta, hogy nem hajlandó a Legfelsőbb Bíróság döntését elfogadni. A TSJ döntését egy rakás „szemétnek” minősítette, és állami puccskísérlettel vádolta meg őket.
Eközben dulakodás alakult ki a Nemzeti Gárda, valamint három ellenzéki képviselő és szimpatizánsai között, amikor utóbbiak megpróbáltak a Legfelsőbb Bíróság épületébe bemenni, hogy tiltakozzanak a döntés ellen.
Peru elnöke, Pedro Pablo Kuzcynski országa caracasi nagykövetének azonnali hazahívásával válaszolt a bírósági döntésre, míg Argentína, Kolumbia és Mexikó kormányai nyilatkozatokban fejezték ki „aggodalmukat” a helyzet miatt.
Az ellenzék és a bíróság vitája
A venezuelai ellenzék a 2015-ös választásokon 1999 óta először került többségbe.
Bár képviselőik eleinte tiszteletben tartották a Legfelsőbb Bíróság azon döntését, hogy a három képviselő nem léphet hivatalba addig, amíg az ellenük zajló vizsgálat nem zárul le, de végül 2016 júliusában mégis feleskették ezeket a képviselőket.
A héten 6233
A hónapban 20380
Összesen 3361267